IZVEDBENI SKLEP KOMISIJE (EU) 2020/50

z dne 21. januarja 2020

o spremembi Izvedbenega sklepa (EU) 2019/919 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta, glede identifikacije malih plovil, kodirnega sistema, konstrukcije trupa in zahtevanih lastnosti za trupe

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se šteje, da so izdelki, ki so v skladu s harmoniziranimi standardi ali njihovimi deli, katerih sklici so bili objavljeni v Uradnem listu Evropske unije, skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom Komisije C(2015) 8736 (3) od CEN/Cenelec zahtevala pripravo, revizijo in dokončanje harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Konkretno je bilo od CEN/Cenelec zahtevano sprejetje novega standarda za identifikacijo plovil, za katero so bistvene zahteve določene v točki 2.1 dela A Priloge I k Direktivi 2013/53/EU. Od CEN/Cenelec je bilo zahtevano tudi, da upoštevata vse tisto, kar je predmet izvedbenih aktov, sprejetih na podlagi člena 49 Direktive 2013/53/EU, da ne bi prihajalo do prekrivanja zahtev.

(4) CEN je na podlagi zahteve iz Izvedbenega sklepa C(2015) 8736 pripravil osnutek standarda EN ISO 10087:2019: Mala plovila – Identifikacija plovila – Kodirni sistem.

(5) Komisija je skupaj s CEN ocenila, ali je standard EN ISO 10087:2019, ki ga je pripravil CEN, skladen z zahtevo iz Izvedbenega sklepa C(2015) 8736 in ali je v skladu z izvedbenimi akti, sprejetimi na podlagi člena 49 Direktive 2013/53/EU.

(6) Izvedbena uredba Komisije (EU) 2017/1 (5), sprejeta na podlagi člena 49(1)(c) Direktive 2013/53/EU, določa pravila o identifikaciji plovil, zlasti minimalna pravila o postopku za dodelitev in upravljanje edinstvene kode proizvajalca.

(7) Standard EN ISO 10087:2019 določa podrobne podatke o identifikacijski številki plovila glede velikosti in trajnosti označevanja, namestitve, dvojnika identifikacijske številke, časa označevanja in oblike prikaza. Dopolnjuje sestavo identifikacijske številke plovila iz člena 3 Izvedbene uredbe (EU) 2017/1.

(8) Z Izvedbenim sklepom C(2015) 8736 je bilo od CEN/Cenelec zahtevano tudi, da revidirata standarde, na katere so bili objavljeni sklici v Uradnem listu Evropske unije C 87 z dne 13. marca 2015.

(9) CEN je na podlagi zahteve iz Izvedbenega sklepa C(2015) 8736 pripravil standard EN ISO 12215-5:2019: Mala plovila – Konstrukcija trupa in zahtevane lastnosti – 5. del.

(10) Komisija je skupaj s CEN ocenila, ali je standard EN ISO 12215-5:2019, ki ga je pripravil CEN, skladen z zahtevo iz Izvedbenega sklepa C(2015) 8736.

(11) Standard EN ISO 12215-5:2019 obravnava bistvene zahteve iz točke 3.1 dela A Priloge I k Direktivi 2013/53/EU in določa podrobne podatke o načrtovanih tlakih za trupe, načrtovane napetosti in določanje zahtevanih lastnosti.

(12) Standarda EN ISO 10087:2019 in EN ISO 12215-5:2019 izpolnjujeta zahteve, ki naj bi jih zajemala in ki so določene v členu 4(1) Direktive 2013/53/EU ter točkah 2.1 in 3.1 dela A Priloge I k navedeni direktivi. Zato je primerno, da se sklici na navedene standarde objavijo v Uradnem listu Evropske unije.

(13) Standard EN ISO 12215-5:2019 nadomešča standard EN 12215-5:2018. Zato je primerno, da se sklic na standard EN ISO 12215-5:2018 umakne iz Uradnega lista Evropske unije.

(14) Da bi imeli proizvajalci dovolj časa za pripravo na uporabo standarda EN ISO 12215-5:2019, je treba umik sklica na nadomeščeni standard odložiti do 30. junija 2021.

(15) Sklici na harmonizirane standarde, pripravljene v podporo Direktivi 2013/53/EU, so objavljeni v Izvedbenem sklepu Komisije (EU) 2019/919 (6). Da bi zagotovili, da bodo sklici na harmonizirane standarde, pripravljene v podporo Direktivi 2013/53/EU, navedeni v istem aktu, bi bilo treba sklice na standarda EN ISO 10087:2019 in EN ISO 12215-5:2019 vključiti v Prilogo I k navedenemu izvedbenemu sklepu, sklic na standard EN ISO 12215-5:2018 pa črtati iz navedene Priloge.

(16) Izvedbeni sklep (EU) 2019/919 bi bilo zato treba ustrezno spremeniti.

(17) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Priloga I k Izvedbenemu sklepu (EU) 2019/919 se spremeni v skladu s Prilogo k temu sklepu.

Člen 2 Ta sklep začne veljati na dan objave v Uradnem listu Evropske unije. Točka 1 Priloge se uporablja od 1. julija 2021.

V Bruslju, 21. januarja 2020 Za Komisijo Predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES.

(4) Direktiva Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).

(5) Izvedbena uredba Komisije (EU) 2017/1 z dne 3. januarja 2017 o postopkih za identifikacijo plovila v skladu z Direktivo 2013/53/EU Evropskega parlamenta in Sveta o plovilih za rekreacijo in osebnih plovilih (UL L 1, 4.1.2017, str. 1).

(6) Izvedbeni sklep Komisije (EU) 2019/919 z dne 4. junija 2019 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta (UL L 146, 5.6.2019, str. 106).